b'\n_START_ARTICLE_\nD\xc3\xa8cada del 1840\n_START_SECTION_\nEuropa\n_START_PARAGRAPH_\nL\'ascens del liberalisme a Europa va veure\'s marcat per la revoluci\xc3\xb3 de 1848, una onada contra l\'absolutisme i a favor dels drets civils que va sacsejar diverses nacions. Per primer cop van unir-se interessos dels burgesos i dels obrers, ja que ambd\xc3\xb3s reclamaven m\xc3\xa9s participaci\xc3\xb3 en el poder i reformes pol\xc3\xadtiques. Malgrat que van ser durament reprimides per les monarquies absolutistes, van significar un punt d\'inflexi\xc3\xb3 decisiu per al canvi de r\xc3\xa8gim, com per exemple a Fran\xc3\xa7a, on s\'originaren les revoltes. Aquesta onada, coneguda com la "Primavera dels Pobles", va tenir una gran influ\xc3\xa8ncia tamb\xc3\xa9 a la cultura. A Espanya, s\'acaba la segona guerra carlina i es reafirma el poder d\'Isabel II d\'Espanya.\n_START_SECTION_\nAm\xc3\xa8rica\n_START_PARAGRAPH_\nEs crea la Prov\xc3\xadncia Unida del Canad\xc3\xa0, on la col\xc3\xb2nia reconeix el pes brit\xc3\xa0nic sobre les aspiracions franceses al continent. M\xc3\xa9s al sud, els estatunidencs vencen a la segona de les guerres Seminola i d\'aquesta manera acceleren l\'expansi\xc3\xb3 cap a l\'oest. L\'extrem meridional sud-americ\xc3\xa0 serveix de base per a l\'exploraci\xc3\xb3 de l\'Ant\xc3\xa0rtida.\n_START_SECTION_\n\xc3\x80frica\n_START_PARAGRAPH_\nL\'imperialisme europeu continua a \xc3\x80frica, amb moviments per aconseguir imperis continus i el control de les mat\xc3\xa8ries primeres, amb l\'excepci\xc3\xb3 de Lib\xc3\xa8ria, convertida en un s\xc3\xadmbol de la resist\xc3\xa8ncia i de la lluita contra l\'esclavatge.\n_START_SECTION_\n\xc3\x80sia i Oceania\n_START_PARAGRAPH_\nContinua l\'imperialisme a aquesta regi\xc3\xb3 del m\xc3\xb3n. Amb el Tractat de Nanjing es posa fi a la guerra de l\'opi entre xinesos i brit\xc3\xa0nics i aquests segons guanyen el control de diversos ports i de Hong Kong (que duraria fins a 1997). Aquest tractat va ser vist pels xinesos com una humiliaci\xc3\xb3 i va suposar l\'inici de la crisi de la Dinastia Qing. El control occidental s\'incrementa al sud del continent i les illes d\'Oceania, amb diversos enfrontaments comercials i pol\xc3\xadtics per assegurar-se l\'hegemonia territorial. En aquest context, la vict\xc3\xb2ria afganesa a la Primera guerra angloafganesa ha de ser vista com una excepci\xc3\xb3 en aquest moviment imperialista, ja que els afganesos no solament van derrotar els brit\xc3\xa0nics sin\xc3\xb3 que van assegurar la seva independ\xc3\xa8ncia durant anys. Per contra, el govern brit\xc3\xa0nic a l\'\xc3\x8dndia es va consolidar amb diverses vict\xc3\xb2ries sobre prov\xc3\xadncies rebels.\n_START_SECTION_\nCi\xc3\xa8ncia i tecnologia\n_START_PARAGRAPH_\nPel que fa a les matem\xc3\xa0tiques, l\'angl\xc3\xa8s William Rutherford va proposar una aproximaci\xc3\xb3 de la constant \xcf\x80 de fins a 208 d\xc3\xadgits el 1841, tanmateix, es va demostrar posteriorment que nom\xc3\xa9s 152 dels calculats eren correctes, malgrat aix\xc3\xb2, superava el r\xc3\xa8cord anterior fixat pel su\xc3\xads Jurij Vega el 1789 amb els 126 primers d\xc3\xadgits correctes._NEWLINE_El gran descobriment astron\xc3\xb2mic de la d\xc3\xa8cada va ser l\'observaci\xc3\xb3 per primer cop del planeta Nept\xc3\xba de la m\xc3\xa0 dels astr\xc3\xb2noms alemanys Johann Gottfried Galle i Heinrich Louis d\'Arrest la nit del 23 al 24 de setembre de 1846 a l\'observatori de Berl\xc3\xadn seguint les prediccions matem\xc3\xa0tiques de l\'astr\xc3\xb2nom brit\xc3\xa0nic John Couch Adams i el franc\xc3\xa8s Urbain Le Verrier. Pr\xc3\xa0cticament dos anys despr\xc3\xa9s, el setembre del 1948, es produ\xc3\xad una segona descoberta important; l\'equip pare-fill William Cranch Bond i George Phillips Bond per una banda i dos dies despr\xc3\xa9s William Lassell per l\'altra observaven la lluna de Saturn hiperi\xc3\xb3. La seva forma irregular la convertia en la primera lluna no rodona que es descobria._NEWLINE_En el camp de la f\xc3\xadsica, Christian Doppler proposa l\'efecte Doppler el 1842 i consisteix en la variaci\xc3\xb3 de la freq\xc3\xbc\xc3\xa8ncia de qualsevol ona emesa per un objecte en moviment. Julius Robert von Mayer proposa que el treball i la calor s\xc3\xb3n equivalents el 1842. A l\'any seg\xc3\xbcent, James Joule troba experimentalment l\'equivalent mec\xc3\xa0nic de la calor. El 16 d\'octubre de 1843 William Rowan Hamilton descobreix el c\xc3\xa0lcul de quaternions i dedueix que \xc3\xa9s no commutativa. Pierre Alphonse Laurent publica per primer cop el 1843 el teorema d\'expansi\xc3\xb3 de Laurent, encara que Karl Weierstrass podria haver-lo descobert el 1841 malgrat no haver-ho publicat molts m\xc3\xa9s anys endavant quan Weierstrass ja havia mort. _NEWLINE_Joseph Liouville va provar l\'exist\xc3\xa8ncia de nombres transcendents el 1844. El 1846 Augustin-Louis Cauchy va publicar el Teorema de Green que \xc3\xa9s un cas especial del m\xc3\xa9s general teorema de Stokes. L\'any seg\xc3\xbcent, el 1847, Johann Benedict Listing publica Vorstudien zur Topologie a G\xc3\xb6ttingen que destaca per introduir per primer cop el terme topologia en una obra._NEWLINE_Possiblement un dels grans esdeveniment de la d\xc3\xa8cada va ser la traducci\xc3\xb3 a l\'angl\xc3\xa8s i l\'ampliaci\xc3\xb3 de les notes de Menabrea sobre la m\xc3\xa0quina anal\xc3\xadtica de Charles Babbage per part d\'Ada Lovelace l\'any 1843; entre les aportacions d\'Ada hi havia un algoritme per calcular una seq\xc3\xbc\xc3\xa8ncia de nombres de Bernoulli i el qual \xc3\xa9s considerat el primer programa inform\xc3\xa0tic de la hist\xc3\xb2ria.\n_START_SECTION_\nLiteratura\n_START_PARAGRAPH_\nLa literatura d\'aquest per\xc3\xadode s\'emmarca al romanticisme o al realisme segons l\'autor i el pa\xc3\xads d\'origen, ja que \xc3\xa9s una d\xc3\xa8cada de transici\xc3\xb3 en molts indrets. T\xc3\xadpicament rom\xc3\xa0ntics s\xc3\xb3n els Misteris d\'Eug\xc3\xa8ne Sue, on els cap\xc3\xadtols barregen personatges extrems, malvats i ambientaci\xc3\xb3 fosca juntament amb sentiments elevats i un cert regust de novel\xc2\xb7la g\xc3\xb2tica, o Els tres mosqueters, on les aventures dels herois barregen amor i episodis d\'intriga en un marc ubicat al passat. En aquests anys es publiquen llibres que donen peu a alguns dels arquetips rom\xc3\xa0ntics, com Carmen o el Don Juan de Jos\xc3\xa9 Zorrilla y Moral. Les obres de les tres germanes Bront\xc3\xab desenvolupa tamb\xc3\xa9 alguns dels temes del romanticisme, en especial les \xc3\xa0nimes torturades i la barreja de terror i amor. _NEWLINE_En canvi, es poden titllar com a realistes les novel\xc2\xb7les russes del per\xc3\xadode, entre les quals destaquen \xc3\x80nimes mortes i Un heroi del nostre temps. Alguns dels grans autors del realisme franc\xc3\xa8s i angl\xc3\xa8s, com Dickens o Balzac, publiquen de forma activa durant la d\xc3\xa8cada de 1840. Les seves novel\xc2\xb7les, publicades per entregues, retraten els ambients contemporanis als lectors i les aventures dels protagonistes inclouen forts components de cr\xc3\xadtica social. Els crims de la Rue Morgue crear\xc3\xa0 les bases del g\xc3\xa8nere polic\xc3\xadac modern, que es conrear\xc3\xa0 des de la segona meitat del segle XIX.'